CELEX: 52018PC0535
Language: sl
Date: 2018-07-16
Title: Predlog IZVEDBENI SKLEP SVETA o dovoljenju Španiji, da v skladu s členom 19 Direktive 2003/96/ES uporabi znižano stopnjo obdavčitve za električno energijo, neposredno zagotovljeno plovilom med privezom v pristanišču

EVROPSKA KOMISIJA
            Bruselj, 16.7.2018
            COM(2018) 535 final
            2018/0287(NLE)
            Predlog
            IZVEDBENI SKLEP SVETA
            o dovoljenju Španiji, da v skladu s členom 19 Direktive 2003/96/ES uporabi znižano stopnjo obdavčitve za električno energijo, neposredno zagotovljeno plovilom med privezom v pristanišču
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  Obdavčitev energentov in električne energije v Uniji ureja Direktiva Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije
                     1
                   (v nadaljnjem besedilu: direktiva o obdavčitvi energije ali Direktiva). 
               
               
                  V skladu s členom 19(1) in določbami Direktive, zlasti iz členov 5, 15 in 17, lahko Svet na predlog Komisije kateri koli državi članici soglasno dovoli, da uvede nadaljnje izjeme ali znižanja glede stopnje obdavčitve zaradi upoštevanja posebnih politik.
               
               
                  Cilj tega predloga je Španiji dovoliti uporabo znižane stopnje davka na elektriko za električno energijo, ki se neposredno zagotavlja plovilom med privezom v pristanišču (v nadaljnjem besedilu: električna energija z obrežja). Namen tega znižanja je ustvariti gospodarsko spodbudo za uporabo električne energije z obrežja, da se zmanjša onesnaževanje zraka v pristaniških mestih in izboljša kakovost zraka v lokalnem okolju v korist zdravja prebivalcev. 
               
               
                  Cilj ukrepa, ki naj bi ga uporabila Španija, je tudi zmanjšati vpliv pomorskega prometa na okolje.
               
               
                  V dopisu z dne 12. aprila 2018 so španski organi obvestili Komisijo, da nameravajo uporabiti znižano stopnjo v višini 0,50 EUR/MWh davka na elektriko za električno energijo z obrežja od 1. julija 2018 za obdobje 6 let. Ta davčna stopnja bo enaka najnižji stopnji obdavčitve električne energije za poslovno uporabo, kot je določena v Direktivi 2003/96/ES. 
               
               
                  Španija želi z ukrepom, ki ga je zahtevala, ustvariti spodbudo za uporabo električne energije z obrežja, ki pomeni manjše onesnaževanje v primerjavi s proizvodnjo električne energije na krovu plovil med privezom v pristanišču. Španija trenutno uporablja ad valorem trošarine na električno energijo v višini 5,11269632 % na končno ceno, vključno z vsemi davki in pristojbinami, razen trošarin in davka na dodano vrednost. Španski predpisi prav tako določajo, da je treba spoštovati najnižje ravni iz člena 10(1) in preglednice C iz Priloge I k Direktivi, pri čemer se pobere specifična trošarina v višini 0,50 EUR/MWh za poslovno rabo in 1 EUR/MWh za neposlovno rabo električne energije, trošarina ad valorem pa bi povzročila nižjo davčno obveznost.
               
               
                  Trenutno je električna energija z obrežja obdavčena s splošno stopnjo 5,11269632 % na ceno električne energije. Španski organi določijo ceno električne energije brez trošarin in davka na dodano vrednost v višini približno 170 EUR/MWh, davčna stopnja za električno energijo z obrežja, izražena v EUR/MWh, pa je približno 8,69 EUR. Analiza Komisije o trgu z električno energijo v EU kaže, da so v povprečju cene električne energije za industrijski sektor v Španiji nižje
                     2
                  . Vsekakor dejansko dolgovana trošarina na MWh za električno energijo z obrežja trenutno znaša več kot 0,50 EUR.
               
               
                  Po drugi strani pa morajo države članice v skladu s členom 14(1)(c) Direktive o obdavčitvi energije izvzeti energente, ki se uporabljajo za proizvodnjo električne energije na krovu plovil med privezom v pristaniščih in lahko to storijo tudi za električno energijo, proizvedeno na krovu ladij za plovbo na celinskih plovnih poteh v skladu s členom 15(1)(f) Direktive. 
               
               
                  Španski organi so navedli, da bi se znižanje davka uporabljalo za vse ladje, razen za plovila za zasebne namene
                     3
                  , kar pomeni, da bodo vse ladje, vključene v komercialno plovbo, ne glede na velikost ali zastavo, imele koristi od znižanja davka.
               
               
                  Španski organi so obvestili Komisijo, da v tem trenutku nimajo zmogljivosti za električno energijo z obrežja v španskih pristaniščih, davčne odhodke iz ukrepa pa je težko oceniti. Španski organi prav tako navajajo, da plovila ne bodo obvezana uporabljati električno energijo z obrežja. Njihovi izračuni kažejo, da bi znižanje davka moralo privesti do najvišjih letnih davčnih odhodkov v višini približno 150 000 EUR. Ta rezultat temelji na oceni skupnega števila trgovskih ladij, ki bi se lahko oskrbovale z električno energijo z obrežja, in sicer 2 700 ladij, na porabi električne energije na ladjah v španskih pristaniščih, tj. približno 20 000 MWh na leto, ter na ceni električne energije 170 EUR/MWh, vključno z vsemi davki in pristojbinami, razen trošarin in davka na dodano vrednost.
               
               
                  Španija je zahtevala izdajo dovoljenja za šest let, z začetkom 1. julija 2018, kar je najdaljše obdobje iz člena 19(2) Direktive.
               
               
                  Španija želi z znižanjem davka upravljavce plovil spodbuditi k uporabi električne energije z obrežja, da bi se zmanjšale emisije v zrak, emisije CO2 ter hrup s plovil med privezom. Uporaba znižane davčne stopnje bi okrepila konkurenčnost električne energije z obrežja v primerjavi z uporabo goriv iz tankov na krovu, ki je oproščena davka.
               
            
            
               •Skladnost z veljavnimi predpisi s področja zadevne politike
            
            
               Obdavčitev električne energije ureja Direktiva 2003/96/ES, zlasti člen 10 te direktive. Člen 14(1)(c) določa obvezno oprostitev davka za električno energijo, proizvedeno na krovu plovila. Členi 5, 15 in 17 določajo možnost, da države članice uporabijo različne stopnje obdavčitve, vključno z izjemami in zmanjšanji, za nekatere uporabe električne energije. Vendar takšne določbe ne določajo zmanjšanja obdavčitve električne energije z obrežja.
            
            
               
                  Ukrep pomeni državno pomoč in spada na področje zakonodaje EU o tej zadevi, zlasti Uredba Komisije 651/2014/EU
                     4
                  .
               
            
            
               Ocena ukrepa v skladu s členom 19 Direktive 2003/96/ES
            
         
         
            
               
                  Prvi pododstavek člena 19(1) Direktive se glasi: 
               
               
                  Razen določb prejšnjih členov, zlasti členov 5, 15 in 17, lahko Svet, na predlog Komisije, državi članici soglasno dovoli uvedbo nadaljnjih izjem ali znižanj zaradi upoštevanja posebnih politik.
               
               
                  Španski organi si z navedenim znižanjem davka prizadevajo spodbujati okoljsko manj škodljiv način za zadovoljevanje potreb ladij po električni energiji med privezom v pristaniščih in s tem izboljšanje kakovosti zraka v lokalnem okolju. Komisija je že priporočila uporabo električne energije z obrežja kot alternativo proizvodnji električne energije na krovu plovil med privezom in tako prepoznala okoljske prednosti te možnosti
                     5
                  . Trenutno bi davek na električno energijo, s katero se oskrbujejo plovila med privezom, znašal približno 8,69 EUR/MWh. Zahtevano znižanje davka bi tako pomenilo dodatno spodbudo za uporabo te tehnologije v višini približno 8 EUR/MWh in s tem prispevalo k navedenemu cilju politike. 
               
               
                  Možnost, da se uvede ugodna davčna obravnava za električno energijo z obrežja, se lahko predvidi v skladu s členom 19 Direktive, saj je njegov namen omogočiti državam članicam, da uvedejo nadaljnje izjeme ali znižanja zaradi upoštevanja posebnih politik.
               
               
                  Španija je zahtevala, da se ukrep uporablja za najdaljše obdobje, ki ga dovoljuje člen 19(2), in sicer 6 let. Praviloma bi moralo biti obdobje uporabe odstopanja dovolj dolgo, da ne bi odvrnilo upravljavce pristanišč od potrebnih naložb v naprave za električno energijo z obrežja. Obdobje šestih let bo zagotovilo največjo možno pravno varnost tudi za upravljavce ladij, ki morajo načrtovati svoje naložbe v opremo na krovu.
               
            
            
               Pravila o državni pomoči
            
            
               Znižana davčna stopnja v višini 0,50 EUR/MWh, ki jo predvidevajo španski organi, je enaka najnižji ravni obdavčitve za elektriko za poslovno rabo v skladu s členom 10 Direktive 2003/96/ES. Zdi se, da je ukrep v skladu s členom 44 Uredbe Komisije 651/2014/EU, v katerem so določeni pogoji, pod katerimi se pomoč v obliki znižanja okoljskih davkov v skladu z Direktivo 2003/96/ES lahko izvzame iz obveznosti priglasitve državne pomoči. Vendar v tej fazi ni mogoče ugotoviti, ali so izpolnjeni vsi pogoji iz te uredbe in ali predlog izvedbenega sklepa Sveta ne vpliva na obveznost države članice, da zagotovi skladnost s pravili o državni pomoči, zlasti s tistimi iz Uredbe Komisije 651/2014/EU, če gre za izvzeto pomoč.
            
            
               •Skladnost z drugimi politikami Unije
            
            
               Okoljska politika in politika podnebnih sprememb
            
            
               Zahtevan ukrep se nanaša predvsem na okoljsko politiko EU. Ker bo ukrep prispeval k zmanjšanju uporabe goriva iz tankov na krovu plovil v pristaniščih, bo dejansko prispeval k cilju izboljšanja kakovosti zraka v lokalnem okolju. Člen 13 Direktive 2008/50/ES o kakovosti zunanjega zraka
                  6
                državam članicam nalaga, da zagotovijo, da vrednosti nekaterih onesnaževal zraka ostanejo pod mejnimi vrednostmi, določenimi v Direktivi. Zaradi te obveznosti morajo države članice poiskati rešitve za težave, kot so emisije ladij med privezom v pristaniščih, kjer je to ustrezno, pri čemer je možno, da se bo uporaba električne energije z obrežja v pristaniščih s temi težavami spodbujala kot del skupne strategije za kakovost zraka.
            
            
               Ukrep bo verjetno privedel tudi do zmanjšanja emisij CO2, ker je mešanica virov električne energije iz omrežij na kopnem zaradi večje učinkovitosti sistema in drugačnih uporabljenih goriv ogljično manj intenzivna kakor električna energija, proizvedena na krovu z uporabo goriva iz tankov. V tem okviru je mogoče ugotoviti, da so po navedbah španskih organov viri energije iz omrežja električne energije delno iz obnovljivih virov (38 % v letu 2015, kar se bo po ocenah povečalo na približno 90–100 % v letu 2050), tako da bo po pričakovanjih uporaba električne energije z obrežja privedla do zmanjšanja emisij toplogrednih plinov v Španiji. Čeprav je ogljična intenzivnost v dodatno dobavljeni električni energiji običajno višja od tiste v povprečni mešanici virov električne energije in je zelo odvisna od časa v dnevu, ko se pojavi dodatno povpraševanje, naj bi zaradi tega ukrepa prišlo do znatnega zmanjšanja CO2. 
            
            
               Energetska politika
            
            
               Ukrep je v skladu z Direktivo 2014/94/EU o vzpostavitvi infrastrukture za alternativna goriva
                  7
               , ki obravnava vprašanje namestitve naprav za oskrbo z električno energijo z obrežja v pristaniščih, v katerih obstaja povpraševanje po takih napravah in stroški niso nesorazmerni s koristmi, vključno z okoljskimi koristmi. Ukrep se priznava tudi kot cilj skupnega interesa, da se dodeli državna pomoč v skladu s členom 107(1) PDEU
                  8
               .
            
            
               Pri tem je treba opozoriti, da je pomemben razlog za neugoden konkurenčni položaj električne energije z obrežja dejstvo, da za alternativno možnost, t.j. električno energijo, ki je proizvedena na krovu plovil v morskih pristaniščih, trenutno velja popolna oprostitev čistega davka: iz obdavčitve ni izvzeto le gorivo iz tankov, porabljeno za proizvodnjo električne energije, kar ustreza normalnim razmeram iz člena 14(1)(a) Direktive 2003/96/ES, temveč tudi električna energija, proizvedena na krovu plovil (glej člen 14(1)(c) Direktive 2003/96/ES). Čeprav se slednja izjema morda težko šteje za usklajeno z okoljskimi cilji Unije, pa odraža upoštevanje praktičnosti. Obdavčitev električne energije, proizvedene na krovu, bi namreč od lastnika ladje – ki ima pogosto sedež v tretji državi – ali upravljavca zahtevala izjavo o količini porabljene električne energije. V izjavi mora biti opredeljen tudi delež električne energije, porabljen v teritorialnih vodah države članice, v kateri je treba plačati davek. Obvezna priprava take izjave za teritorialne vode vsake države članice, na katero se izjava nanaša, bi za lastnike ladij pomenila veliko administrativno breme. V teh razmerah je lahko upravičeno, da se uporaba električne energije z obrežja, ki pomeni možnost manjšega onesnaževanja, ne preprečuje in da se Španiji dovoli uporaba znižane stopnje obdavčitve.
            
            
               Prometna politika
            
            
               Ukrep je v skladu s Priporočilom Komisije 2006/339/ES o spodbujanju uporabe električne energije z obrežja pri ladjah med privezom v pristaniščih Unije
                  9
                ter Sporočilom Komisije „Strateški cilji in priporočila za pomorsko prometno politiko EU“
                  10
               .
            
            
               Notranji trg in poštena konkurenca
            
            
               Z vidika notranjega trga in poštene konkurence ukrep zgolj zmanjšuje obstoječe davčno izkrivljanje med konkurenčnima viroma električne energije za ladje med privezom, tj. med proizvodnjo električne energije na krovu in električno energijo z obrežja, ki ga je povzročila oprostitev davka za goriva iz tankov.
            
            
               V zvezi s konkurenco med upravljavci plovil je treba najprej omeniti, da za zdaj zelo malo plovil uporablja električno energijo z obrežja na tržni podlagi. Precejšnje izkrivljanje konkurence bi lahko nastalo samo med plovili, ki bi uživala ugodnosti zahtevanega ukrepa na podlagi preusmeritve na električno energijo z obrežja, in plovili, ki bi še naprej uporabljala proizvodnjo na krovu. Čeprav na natančne napovedi stroškov odločilno vplivajo spremembe cen nafte in jih je zato zelo težko pripraviti, pa najnovejše razpoložljive ocene kažejo, da na splošno celo popolna oprostitev davka v večini primerov ne bi znižala operativnih stroškov električne energije z obrežja pod raven stroškov proizvodnje električne energije na krovu
                  11
               . Zato popolna oprostitev davka v nobenem primeru ne bi pomenila znatne konkurenčne prednosti za upravljavce plovil, ki uporabljajo električno energijo z obrežja, v primerjavi z upravljavci, ki uporabljajo proizvodnjo na krovu. V tem primeru je precejšnje izkrivljenje, kakršno je omenjeno zgoraj, še manj verjetno, saj bo Španija spoštovala najnižjo raven obdavčitve električne energije za poslovno uporabo, predpisano z Direktivo 2003/96/ES. Poleg tega bo dostop do električne energije z obrežja na voljo za zadevne ladje, ne glede na njihovo zastavo, ne da bi to povzročilo ugodnejše davčno obravnavanje nacionalnih gospodarskih subjektov v primerjavi z njihovimi konkurenti iz drugih držav članic EU.
            
            
               Glede konkurence med pristanišči se lahko pričakuje, da bo morebitni vpliv na trgovino med državami članicami, ki bi lahko nastal, če bi plovila spremenila smer zaradi možnosti uporabe električne energije z obrežja po znižani davčni stopnji, zanemarljiv. Kakor je navedeno zgoraj, uporaba električne energije z obrežja kljub znižanemu davku verjetno ne bo postala gospodarnejša od proizvodnje električne energije na krovu, vsaj ne na kratki rok. V teh razmerah znižan davek za električno energijo z obrežja verjetno tudi ne bo pomembno izkrivljal konkurence med pristanišči, ker bi spodbujal plovila k spremembi poti zaradi te možnosti.
            
         
         
            
               Časovni okvir, predlagan za odobritev uporabe znižane davčne stopnje, v veliki meri upošteva osemletni časovni okvir za oprostitev davka za električno energijo z obrežja iz predloga Komisije. Ni verjetno, da bi prišlo do spremembe rezultatov analize iz prejšnjih dveh odstavkov pred datumom izteka tega ukrepa.
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Člen 19 Direktive Sveta 2003/96/ES.
            
            
               •Subsidiarnost (za neizključno pristojnost) 
            
            
               Področje posredne obdavčitve, ki ga obravnava člen 113 PDEU, samo po sebi ni v izključni pristojnosti Evropske unije v smislu člena 3 PDEU.
            
            
               Vendar ima Svet v skladu s členom 19 Direktive 2003/96/ES v okviru sekundarne zakonodaje izključno pristojnost, da državam članicam dovoli uporabo nadaljnjih izjem ali znižanj v smislu navedene določbe. Zato države članice ne morejo prevzeti vloge Sveta. Posledično se načelo subsidiarnosti za ta izvedbeni sklep ne uporablja. Vsekakor pa tega dokumenta v skladu s Protokolom št. 2 k Pogodbama ni treba posredovati nacionalnim parlamentom za preverjanje skladnosti z načelom subsidiarnosti, saj ne gre za osnutek zakonodajnega akta.
            
            
               •Sorazmernost
            
            
               
                  Predlog je v skladu z načelom sorazmernosti. Znižanje davkov ne presega tega, kar je potrebno za doseganje zadevnega cilja.
               
            
            
               •Izbira instrumenta
            
            
               Predlagani instrument: Izvedbeni sklep Sveta 
            
            
               Člen 19 Direktive 2003/96/ES določa le to vrsto ukrepa.
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Naknadne ocene/preverjanja ustreznosti obstoječe zakonodaje
            
            
               Za ta ukrep ni potrebna ocena obstoječe zakonodaje.
            
            
               •Posvetovanja z zainteresiranimi stranmi
            
            
               
                  Ta predlog temelji na zahtevi Španije in zadeva le to državo članico.
               
            
            
               •Zbiranje in uporaba strokovnih mnenj
            
            
               
                  Zunanje strokovno mnenje ni bilo potrebno.
               
            
            
               •Ocena učinka
            
         
         
            
               
                  Ta predlog se nanaša na dovoljenje posamezni državi članici na njeno zahtevo in ne zahteva ocene učinka.
               
               
                  Informacije, ki jih je predložila Španija, kažejo na to, da bo ukrep imel omejen učinek na davčne prihodke, stopnja trošarine za električno energijo z obrežja pa bo še vedno nad najnižjo ravnjo obdavčitve, ki jo določa Direktiva 2003/96/ES. Španija pričakuje, da bo ukrep imel pozitiven učinek na doseganje njenih okoljskih ciljev in zlasti na izboljšanje kakovosti zraka v lokalnem okolju pristaniških mest.
               
            
            
               •Ustreznost in poenostavitev ureditve
            
            
               
                  Ukrep ne predvideva poenostavitve. Je rezultat zahtevka Španije in zadeva le to državo članico.
               
            
            
               •Temeljne pravice
            
            
               
                  Ukrep ne vpliva na temeljne pravice.
               
            
            
               4.PRORAČUNSKE POSLEDICE
            
            
               
                  Ta ukrep ne povzroča finančne in administrativne obremenitve za Unijo. Zato predlog ne vpliva na proračun Unije.
               
            
            
               5.DRUGI ELEMENTI
            
            
               •Načrti za izvedbo ter ureditev spremljanja, ocenjevanja in poročanja
            
            
               
                  Načrt za izvedbo ni potreben. Ta predlog se nanaša na dovoljenje za znižanje davka za eno samo državo članico na njeno lastno zahtevo. Določeno je za omejeno obdobje šestih let. Uporabljena davčna stopnja bo enaka najnižji ravni obdavčitve, določeni v Direktivi o obdavčitvi energije. Ukrep je mogoče oceniti v primeru prošnje za podaljšanje po preteku šestletnega obdobja.
               
            
            
               •Natančnejša pojasnitev posameznih določb predloga
            
            
               Člen 1 določa, da bo Španija lahko uporabila znižano stopnjo trošarine na električno energijo, ki se neposredno zagotavlja plovilom, privezanim v španskih pristaniščih. Davčna stopnja ne sme biti manjša od 0,50 EUR/MWh, kar je najnižja raven obdavčitve električne energije za poslovno rabo, ki jo določa Direktiva. Za plovila za zasebne namene, kot so opredeljeni v drugem pododstavku člena 14(1)(c) Direktive 2003/96/ES, ne bo mogoče dobavljati električno energijo po znižani ceni. 
            
            
               Člen 2 določa, da se dovoljenje odobri od datuma uradnega obvestila za najdaljše obdobje šestih let, ki ga dovoljuje Direktiva in ga je zahtevala Španija.
            
            
               2018/0287 (NLE)
            
            
               Predlog
            
            
               IZVEDBENI SKLEP SVETA
            
            
               o dovoljenju Španiji, da v skladu s členom 19 Direktive 2003/96/ES uporabi znižano stopnjo obdavčitve za električno energijo, neposredno zagotovljeno plovilom med privezom v pristanišču
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
         
         
            
               ob upoštevanju Direktive Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije
                  12
                ter zlasti člena 19 Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Španija je z dopisom z dne 12. aprila 2018 zaprosila za odobritev uporabe znižane stopnje trošarine za električno energijo, ki se neposredno zagotavlja plovilom med privezom v pristanišču („električna energija z obrežja“), v skladu s členom 19(1) Direktive 2003/96/ES.
            
            
               (2)Z nameravano znižano trošarino si Španija prizadeva spodbujati uporabo električne energije z obrežja. Uporaba te električne energije velja za okoljsko manj škodljiv način zadovoljevanja potreb ladij po električni energiji med privezom v pristaniščih v primerjavi s porabo goriv iz tankov teh plovil.
            
            
               (3)Ker uporaba električne energije z obrežja preprečuje emisije onesnaževal zraka, ki izvirajo iz porabe goriv iz tankov plovil med privezom, prispeva k izboljšanju kakovosti zraka v lokalnem okolju pristaniških mest. Zaradi posebnih strukturnih razmer v proizvodnji električne energije v Španiji, se pričakuje, da se bo tudi zaradi uporabe električne energije iz omrežij na kopnem namesto električne energije, proizvedene z uporabo goriva iz tankov na krovu plovil, zmanjšala emisija CO2. Zato se predvideva, da bo ukrep prispeval k doseganju ciljev politike Unije na področju okolja, zdravja in podnebja.
            
            
               (4)Dovoljenje Španiji za uporabo znižane stopnje trošarine za električno energijo z obrežja ne presega obsega, potrebnega za doseganje povečane uporabe električne energije z obrežja, saj bo v večini primerov proizvodnja električne energije na krovu ostala konkurenčnejša možnost. Iz istega vzroka in ker tehnologija v Španiji trenutno ni na voljo, ni verjetno, da bi ukrep v svoji življenjski dobi povzročil znatnejše izkrivljanje konkurence in zato ne bo negativno vplival na pravilno delovanje notranjega trga. 
            
            
               (5)V skladu s členom 19(2) Direktive 2003/96/ES je vsako dovoljenje, odobreno na podlagi navedene določbe, strogo časovno omejeno. Da bi se zagotovilo, da je obdobje veljavnosti dovoljenja dovolj dolgo, da ne odvrne upravljavcev pristanišč od potrebnih naložb, je ustrezno dodeliti zahtevano dovoljenje za obdobje šestih let. Vendar je pri tem treba upoštevati splošne določbe v zvezi s to zadevo, ki se lahko sprejmejo v skladu s členom 113 Pogodbe o delovanju Evropske unije (PDEU) in ki se začnejo uporabljati pred predvidenim datumom izteka veljavnosti dovoljenja.
            
            
               (6)Ta sklep ne posega v uporabo pravil Unije o državni pomoči –
            
            
               SPREJEL NASLEDNJI SKLEP: 
            
            
               Člen 1
            
            
               Španiji se dovoli uporaba znižane stopnje davka na električno energijo, ki se neposredno zagotavlja plovilom med privezom v pristanišču, razen za plovila za zasebne namene, pod pogojem, da se upoštevajo najnižje ravni obdavčitve v skladu s členom 10 Direktive 2003/96/ES.
            
            
               Člen 2
            
            
               Ta sklep začne učinkovati na dan uradnega obvestila. Sklep preneha veljati šest let po tem datumu. 
            
            
               Vendar, če Svet na podlagi člena 113 PDEU določi splošna pravila o davčnih ugodnostih za električno energijo z obrežja, ta sklep preneha veljati na dan začetka uporabe navedenih splošnih pravil.
            
            
               Člen 3
            
            
               Ta sklep je naslovljen na Kraljevino Španijo.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL L 283, 31.10.2003, str. 51.
               
               
                  
                     (2)
                  
                        Glej COM(2016) 769 final z dne 13. novembra 2016.
               
               
                  
                     (3)
                  
                        Izraz „plovila za zasebne namene“ je opredeljen v členu 14(1)(c), drugi pododstavek, Direktive 2003/96/ES.
               
               
                  
                     (4)
                  
                        Uredba Komisije št. 651/2014/EU o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe (UL L 187, 26.6.2014, str. 1–78).
               
               
                  
                     (5)
                  
                        Priporočilo Komisije 2006/339/ES z dne 8. maja 2006 o spodbujanju uporabe električne energije z obrežja pri ladjah med privezom v pristaniščih Skupnosti (UL L 125, 12.5.2006).
               
               
                  
                     (6)
                  
                        Direktiva 2008/50/ES Evropskega parlamenta in Sveta z dne 21. maja 2008 o kakovosti zunanjega zraka in čistejšem zraku za Evropo (UL L 152, 11.6.2008, str. 1).
               
               
                  
                     (7)
                  
                        Direktiva 2014/94/EU Evropskega parlamenta in Sveta z dne 22. oktobra 2014 o vzpostavitvi infrastrukture za alternativna goriva (UL L 307, 28.10.2014, str. 1–20).
               
               
                  
                     (8)
                  
                  
                        C(2014) 2231 final z dne 9. aprila 2014.
                  
               
               
                  
                     (9)
                  
                        Priporočilo Komisije 2006/339/ES z dne 8. maja 2006 o spodbujanju uporabe električne energije z obrežja pri ladjah med privezom v pristaniščih Skupnosti (UL L 125, 12.5.2006).
               
               
                  
                     (10)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Strateški cilji in priporočila za pomorsko prometno politiko EU do leta 2018, COM(2009) 8 final z dne 21. januarja 2009.
               
               
                  
                     (11)
                  
                        Glej Generalni direktorat Evropske komisije za okolje, Pogodba o storitvah v zvezi z emisijami z ladij: Dodelitev, zmanjšanje in tržno usmerjeni instrumenti, naloga 2a – Električna energija z obrežja, avgust 2005, 
                  http://ec.europa.eu/environment/air/pdf/task2_shoreside.pdf
                  . Analiza stroškov je pripravljena za tri pristanišča: Göteborg (Švedska), Juneau in Long Beach (ZDA).
               
               
                  
                     (12)
                  
                        UL L 283, 31.10.2003, str. 51.